আইরিন বার্নস টেউবার

**আইরিন বার্নস টেউবার** (২৫ ডিসেম্বর, ১৯০৬ - ২৪ ফেব্রুয়ারী, ১৯৭৪) ছিলেন একজন মার্কিন জনসংখ্যাবিদ যিনি প্রিন্সটন বিশ্ববিদ্যালয়ের জনসংখ্যা গবেষণা অফিসে কাজ করেছিলেন। সেখানে তিনি ১৯৩৬ থেকে ১৯৫৪ সাল পর্যন্ত *জনসংখ্যা সূচক* জার্নাল সম্পাদনা করেছিলেন। তাঁর পাণ্ডিত্যপূর্ণ কাজকে কৃতিত্ব দেওয়া হয় জনসংখ্যা বিজ্ঞান প্রতিষ্ঠায় সহায়তা করার জন্য।

## জীবন
আইরিন বার্নস ১৯০৬ সালের ২৫শে ডিসেম্বর মিসৌরির মিডভিলে জন্মগ্রহণ করেন। তিনি ১৯২৭ সালে মিসৌরি বিশ্ববিদ্যালয় থেকে স্নাতক ডিগ্রি অর্জন করেন, ১৯২৮ সালে নর্থওয়েস্টার্ন বিশ্ববিদ্যালয় থেকে নৃবিজ্ঞানে স্নাতকোত্তর ডিগ্রি অর্জন করেন এবং ১৯৩১ সালে মিনেসোটা বিশ্ববিদ্যালয় থেকে সমাজবিজ্ঞানে ডক্টরেট ডিগ্রি অর্জন করেন। ১৯২৯ সালে, ছাত্র থাকাকালীন, তিনি কনরাড টেউবারকে বিয়ে করেন; যিনি একজন জনসংখ্যাতাত্ত্বিক। তাঁদের সন্তান রিচার্ড এবং কার্লও বিখ্যাত জনসংখ্যাতাত্ত্বিক হয়ে ওঠেন।

আইরিন ১৯৩১ সালে মাউন্ট হলিওক কলেজে অনুষদের পদ গ্রহণ করেন, কিন্তু ১৯৩৪ সালে তাঁর স্বামী ফেডারেল ইমার্জেন্সি রিলিফ অ্যাডমিনিস্ট্রেশনে যোগ দেন এবং তিনিও তাঁর সাথে ওয়াশিংটন ডিসিতে চলে আসেন। তিনি পপুলেশন অ্যাসোসিয়েশন অফ আমেরিকার জার্নালের *পপুলেশন লিটারেচার*-এ কাজ শুরু করেন; ১৯৩৫ সালে এর সম্পাদক ফ্র্যাঙ্ক লরিমার পদত্যাগ করলে, জার্নালটি প্রিন্সটন বিশ্ববিদ্যালয়ের পপুলেশন রিসার্চ অফিসে স্থানান্তরিত হয়। সেখানে এর নাম হয় *পপুলেশন ইনডেক্স* এবং তিনিও এর সাথে এই বিশ্ববিদ্য়ালয়ে চলে আসেন। তিনি প্রথমে সেখানে একজন গবেষণা সহযোগী ছিলেন (সন্তানরা ছোট থাকাকালীন খণ্ডকালীন), এবং ১৯৬১ সালে সিনিয়র রিসার্চ ডেমোগ্রাফার হিসেবে পদোন্নতি পান; তিনি ১৯৭৩ সালে অবসর গ্রহণ করেন। 

১৯৭৪ সালের ২৪শে ফেব্রুয়ারি নিউমোনিয়া এবং এমফিসেমায় (দীর্ঘস্থায়ী একটি ফুসফুসের রোগ, *সিওপিডি*) আক্রান্ত হয়ে তিনি মারা যান। 

## অবদান
*জনসংখ্যা সূচকের* ওপর কাজের পাশাপাশি, আইরিন ১৯৪২ থেকে ১৯৪৫ সাল পর্যন্ত লাইব্রেরি অফ কংগ্রেস এবং আদমশুমারি ব্যুরোর যৌথ প্রচেষ্টায় আদমশুমারি গ্রন্থাগার প্রকল্প পরিচালনা করেছিলেন। তিনি প্যাসিফিক সায়েন্স অ্যাসোসিয়েশন এবং আমেরিকান সোসিওলজিক্যাল অ্যাসোসিয়েশনের জন্য জনসংখ্যা ও জনমিতি সংক্রান্ত কমিটির সভাপতিত্ব করেছিলেন এবং ১৯৫৩ - ১৯৫৪ সাল পর্যন্ত আমেরিকার জনসংখ্যা সমিতির সভাপতি হিসেবে দায়িত্ব পালন করেছিলেন। 

আইরিন অনেক বই ও নিবন্ধ লিখেছেন এবং সম্পাদনা করেছেন, যাদের মোট সংখ্যা সম্বন্ধে বলা হয়েছে "এক ডজন প্রভাবশালী বই ও বইয়ের মতো দৈর্ঘ্যের প্রতিবেদন এবং প্রায় ২৫০টি নিবন্ধ এবং অধ্যায়"। তবে তাঁর সবচেয়ে উল্লেখযোগ্য কাজ ছিল *দ্য পপুলেশন অফ জাপান (*প্রিন্সটন ইউনিভার্সিটি প্রেস, ১৯৫৮) বইটি। প্রায় ৫০০ পৃষ্ঠার এই বইটি সাতটি বিভাগে বিভক্ত। প্রথমটিতে জাপানি জীবন ও সংস্কৃতির একটি ঐতিহাসিক এবং সমাজতাত্ত্বিক সংক্ষিপ্তসার দেওয়া হয়েছে, এরপরে মেইজি সময়কাল এবং আধুনিক যুগের ওপর বিভাগ রয়েছে। তারপরে আছে অভ্যন্তরীণ অভিবাসন, জাপানি সাম্রাজ্যের মেইজি-যুগের সম্প্রসারণ, জনসংখ্যার ওপর উর্বরতা ও মৃত্যুর প্রভাব এবং ভবিষ্যতের সম্ভাবনার দিকে নজর রেখে জাপানের ওপর দ্বিতীয় বিশ্বযুদ্ধের প্রভাবের একটি জনসংখ্যাতাত্ত্বিক দৃষ্টিভঙ্গি সম্পর্কিত বিভাগগুলি। এই কাজটি "সামাজিক পরিবর্তনের বর্ণনার জন্য একটি হাতিয়ার হিসেবে জনসংখ্যাতাত্ত্বিক বিশ্লেষণের শক্তি প্রদর্শন করে"। এটি জাপানে বেশ প্রশংসিত হয়েছিল এবং মাইনিচি প্রেস দ্বারা এর একটি জাপানি অনুবাদ প্রকাশিত হয়েছিল।

## স্বীকৃতি
আমেরিকান একাডেমি অফ আর্টস অ্যাণ্ড সায়েন্সেস, আমেরিকান অ্যাসোসিয়েশন ফর দ্য অ্যাডভান্সমেন্ট অফ সায়েন্স, আমেরিকান সোসিওলজিক্যাল সোসাইটি, এবং আমেরিকান স্ট্যাটিস্টিক্যাল অ্যাসোসিয়েশন (১৯৬০) কর্তৃক আইরিনকে ফেলো হিসেবে নির্বাচিত করা হয়েছিল। ১৯৬০ সালে স্মিথ কলেজ এবং ১৯৬৫ সালে ওয়েস্টার্ন কলেজ ফর উইমেন কর্তৃক তাঁকে সম্মানসূচক ডক্টরেট ডিগ্রি প্রদান করা হয়েছিল। মিসৌরি এবং মিনেসোটা বিশ্ববিদ্যালয় থেকেও তাঁর কৃতিত্বের জন্য পুরস্কার প্রদান করা হয়, যেমন আমেরিকান সোসিওলজিক্যাল সোসাইটি তাঁকে ১৯৭২ সালে স্টুয়ার্ট এ. রাইস পুরস্কার প্রদান করেছিল। তাঁর সম্মানে পপুলেশন অ্যাসোসিয়েশন অফ আমেরিকার গবেষণা মূলক কৃতিত্ব পুরস্কারের নামকরণ আইরিন বি টেউবারের নামে করা হয়েছে।

## তথ্যসূত্র

## বহিঃসংযোগ

* টেউবার, আইরিন বি. (১৯০৬-১৯৭৪), গবেষণা পত্র, ১৯১২-১৯৮১, সি২১৫৮    মিসৌরির স্টেট হিস্টোরিক্যাল সোসাইটিতে
* 

বিষয়শ্রেণী:আমেরিকান অ্যাসোসিয়েশন ফর দ্য অ্যাডভান্সমেন্ট অফ সায়েন্সের সভ্য
বিষয়শ্রেণী:আমেরিকান অ্যাকাডেমি অব আর্টস অ্যান্ড সায়েন্সেসের বিশিষ্ট সভ্য
বিষয়শ্রেণী:নর্থওয়েস্টার্ন বিশ্ববিদ্যালয়ের প্রাক্তন শিক্ষার্থী
বিষয়শ্রেণী:মিসৌরি বিশ্ববিদ্যালয়ের প্রাক্তন শিক্ষার্থী
বিষয়শ্রেণী:১৯৭৪-এ মৃত্যু
বিষয়শ্রেণী:১৯০৬-এ জন্ম